Elinkeinoministeri Mika Lintilä (kesk) aikoo viedä valtioneuvoston keskiviikkoiseen istuntoon ehdotuksen, että Business Finlandin koronarahoituksen kehittämisvelvollisuutta lievennettäisiin.

Elinkeinoministeri Mika Lintilä esitteli huhtikuun alussa, miten hallitus tukee yrittäjiä vaikeassa tilanteessa.

Elinkeinoministeri Mika Lintilä (kesk) kertoi tiistaina Twitterissä, että työ- ja elinkeinoministeriö (TEM) käynnistää tarkastuksen Business Finlandin yritystukien jaosta. Myös Valtiontalouden tarkastusvirasto (VTV) on tässä mukana.

– TEM:in sisäinen tarkastus käynnistää Business Finlandin myöntämän yritysrahoituksen tarkastamisen - kaikkien osapuolten parhaaksi. Keskustelin lisäksi VTV:n pääjohtajan kanssa ja on selvää, että myös VTV tulee tarkastamaan tätä kokonaisuutta, Lintilä kirjoitti.

Yritysten tukeminen koronatilanteessa on noussut otsikoihin viime päivinä. Keskustelu nousi, kun Suomen Kuvalehti kertoi, että koronarajoituksista rajusti kärsivät ravintolat ovat saaneet tukirahaa alle puolet verrattuna it-alaan.

Myös monet yksittäiset tukipäätökset ovat herättäneet ihmettelyä, kun Business Finlandin 100 000 euron tukipotteja on mennyt mm. miljoonatulosta tekevälle viestintätoimistolle, Aki Palsanmäen nettihuutokaupalle, Huono äiti -blogiyhteisölle ja Postin toimitusjohtajan pienelle konsulttiyhtiölle.

Elinkeinoministeri Mika Lintilä kertoo tarkastuksen käynnistämisestä. Inka Soveri

Lintilä myöntää Iltalehdelle, että julkinen keskustelu on yksi syy sisäisen tarkastuksen käynnistämiselle.

– On syntynyt tilanne, jossa on esitetty vahvasti epäilystä tukien jakamisesta, ja se ei ole kenenkään etu. Tällaisella selvityksellä poistetaan epäilyjä, oli niihin aihetta tai ei, Lintilä toteaa.

Hän muistuttaa, että Business Finland ei ole tarkoitettu kriisihetken rahoittajaksi.

– Mutta siitä tehtiin sellainen. Suomessa oli tähän kaksi mahdollista toimijaa, Business Finland ja ELY-keskukset.

Vaikka Business Finlandin vanhat toimintatavat eivät helposti kriisituen jakamiseen taipuneet, se oli Lintilän mukaan kuitenkin nopein tapa.

– Mutta lainsäädäntöä ei ole tehty tällaiseen toimintaan.

Lain mukaan Business Finland voi myöntää rahaa yritysten toiminnan kehittämiseen, mutta ei esimerkiksi tappioiden kattamiseen.

Muutos ehtoihin

Lintilä sanookin aikovansa viedä valtioneuvoston keskiviikkoiseen istuntoon esityksen, että Business Finlandin rahoituksen kehittämisvelvollisuutta lievennettäisiin.

– Näin saataisiin tuki kohdistettua enemmän koronan aiheuttamiin kustannuksiin.

Lintilä toteaa, että Business Finlandin virkamiehet ovat tehneet tukipäätökset nykyisen lain puitteissa eli kehittämishankkeisiin, vaikka tuelle olisi tarvetta erityisesti yritysten koronatappioiden korvaamisessa.

– Ei virkamiehiä voida pakottaa tekemään lain vastaisia päätöksiä. On tärkeää, että toimitaan lain mukaan.

Elinkeinoministeri ei ota kantaa julkisuudessa olleisiin tapauksiin, joissa 100 000 euron tuet näyttävät menneen yrityksille, jotka eivät ole koronan vuoksi talousvaikeuksissa.

– En ala yksittäisiä tapauksia kommentoimaan, mutta jokaisen tulisi näinä aikoina pohtia onko se raha pois joltain, joka tarvitsisi sitä enemmän, Lintilä sanoo.

”Tarkastus hyvä asia”

Valtio tukee yrityksiä valtion rahoituslaitoksen Business Finlandin ja ELY-keskusten kautta. Hallitus on koronatilanteen vuoksi lisännyt Business Finlandin ja ELY-keskusten määrärahoja.

Lain mukaan Business Finlandin rahoitus kohdistuu tutkimus-, kehitys- ja innovaatiotoimintaan - Business Finlandin rahoituksella ei voi korvata menetetystä myynnistä aiheutuneita tappioita.

Business Finland tiedotti tiistaina Lintilän ilmoituksen jälkeen, että sen kehittämisrahoitus häiriötilanteessa "voi olla hyvin käytännönläheistä, jos se on yrityksen liiketoiminnalle tai toimintatavoille jotain uutta”.

– Tavoitteenamme on tässä erittäin haastavassa tilanteessa käsitellä rahoitushakemukset nopeasti, jotta yritykset saavat apua. Olemme tiedostaneet nopean käsittelyn aiheuttaman riskin ja seuraamme tarkasti, että rahoituskäsittelymme on laadukasta, luotettavaa ja laillista, Business Finlandin pääjohtaja Nina Kopola viestitti.

Kopolan mukaan työ- ja elinkeinoministeriön sisäinen tarkastus on tervetullut.

– Pidämme lisätarkastusta hyvänä asiana, ja olemme myös itse suorittaneet jatkuvaa valvontaa.

Business Finland kertoi tiedotteessaan tekevänsä myös omaa laadunvalvontaa.

– Business Finlandin häiriörahoitukseen liittyvää valmistelu- ja päätöksentekoprosessia tarkastellaan auditoinnein ja pistokokein. Tämän lisäksi suoritamme myös päättyneisiin projekteihin tarkastuksia. Päätökset tehdään esittelystä, eli vähintään kaksi henkilöä osallistuu jokaisen päätöksen valmisteluun ja tekoon.

– Myös häiriörahoituksen loppuraportit ja kustannukset tarkastetaan ja projekteihin suunnataan erillisiä tarkastuksia myös projektin päättymisen jälkeen, Kopola totesi.